Prostese wink ná kamma-kunsbeenAndrew Jansen van Vuuren en die kunsbeen wat hy aanmekaar geslaan het. (Foto: Verskaf) Toe Andrew Jansen van Vuuren, ’n ketelmaker van beroep en broodwinner van sy gesin, in Januarie sy been tydens ’n motorfietsongeluk verloor, het hy sy eie kunsbeen aanmekaargeslaan om so gou moontlik terug te keer werk toe. “My eerste been was net ’n staalpyp wat ek in die helfte gesny en aangepas het sodat ek my knie daarop kon rus en probeer loop,” onthou hy. “Dit het nie gewerk nie. Ek bou toe my tweede been mét ’n voet. Ek het iemand anders se voet nagetrek en vir my ’n toestel van aluminium gemaak. Die aluminium het egter bly breek. Toe bou ek een uit staal.” Jansen van Vuuren kan nie ’n prostetiese been bekostig nie. Hy maak sedertdien die swaar been van staal met ’n kniestut aan sy geamputeerde been vas, al het sy wond nog nie genees nie. “Van die oggend wanneer ek dit aansit tot saans wanneer ek dit afhaal, loop ek met pyn rond,” vertel hy. “Ek sal egter eerder met die pyn leef as dat ek niks vir myself kan doen nie.” Andrew Jansen van Vuuren en vriende. (Foto: Verskaf) Jansen van Vuuren, ’n kranige motorfietsryer, se regterbeen is in Januarie onder die knie afgesit nadat hy op 15 Januarie in die ongeluk naby sy huis in Kempton Park betrokke was. Hy was daardie Saterdagmiddag op sy motorfiets op pad om brandstof te gaan ingooi, toe ’n motoris voor hom ingedraai het. Sy been is die volgende dag noodgedwonge in die Tembisa-hospitaal geamputeer. Vriende van Jansen van Vuuren, ook groot motorfietsentoesiaste, weier egter dat hul vriend die pyn verduur en het vandeesweek op ’n liefdadigheidsrit na die Roof of Africa-motorfietsuithouwedren in Lesotho vertrek in ’n poging om R200 000 in te samel. Die geld sal gebruik word om ’n splinternuwe kunsbeen vir Jansen van Vuuren te bekom. Andrew Jansen van Vuuren en vriende. (Foto: Verskaf) Meer as R54 000 is tot dusver ingesamel. “Om vir iemand so iets te doen … daar is nie woorde nie. Ek kan nie vir jou sê hoeveel dit vir my sal beteken om ’n prostetiese been te kry nie.” Gavin Naude, hoofbestuurder van die veldtog, sê Jansen van Vuuren het hom nog nooit deur sy situasie laat onderkry nie en maak altyd die beste van elke situasie. “Ons gebruik daarom die geleentheid om ons avontuur in iets sinvols te omskep en Andrew se lewe ’n bietjie makliker te maak,” sê Naude. Klik hier om ’n bydrae tot Jansen van Vuuren se prostetiese been te maak.